Worcester F 80 Distinctiones

284 Xpc [Christus]

Christus comparatur luci. Nam sicut lux habet puritatem in substantia, speciositatem in forma, sullimitatem in situ originis, vtilitatem in effectu operis. Sic Christus est lux purissima quia sine culpe tenebra, [1] Joan. [1:5-7]: *Deus* *lux* *est, et tenebrae in eo non sunt ullae*, etc., vsque *emundat*.[[1]](#footnote-1)

¶ Item est lux speciosissima propter gratie plenitudinem, Sap. 7[:29]: *Speciosior* est *sole, et luci comparata, invenitur prior*.
/fol. 326ra/

Item lux est aptissima propter vnionem humanitatis cum deitate. Non enim plus potuit homo sublimari quam ut esset Deus, Sap. 7[:26]: *Candor est lucis æterne,* etc.

¶ Item, est lux vtilissima propter diffusionem sapiencie, Ysai. 49[:6]: *Dedi te in lucem gentium*. Et Ysai. 9[:2]: *Populus qui ambulabat in tenebris* *vidit lucem magnam.* Studeamus fratres participare hanc lucem ut sit vnusquisque purus per sanctitatem quo ad seipsum, pulcher per honestatem quo ad mundum, sublimis per deuocionem quo ad Deum, vtilis per compassionem quo ad proximum. Lux ista Dei filius venit velata per incarnacionem sicut lux in lanterna, Joan. 12[:46]: *Ego lux veni in mundum*. Joan. 1[:5]: *Lux in tenebris lucet*. Abscondita per passionem sicut lucerna sub modio, Hab. 3[:4]: *Splendor ejus ut lux ejus*, etc. *Ibi* *abscondita est fortitudo eius*. Reuelata per predicacionem sicut dies per speculum, Act. 26[:17-18]: *Mitto te, aperire oculos* *eorum*, *ut convertantur* tenebre *ad lucem*. Zach. 9[:9], Expectata ad vltimam remuneracionem, Osee 6[:5]: *Judicia* mea *quasi lux egredientur*. Tunc erit Dominus in lucem sempiternam.

¶ Item Christus dicitur lapis propter tria. Primo ratione solide supportacionis, Ysai. 28[:16]: *Ecce mittam in Syon lapidem angularem*. Secundo ratione actiue lesionis quia lapis ledit impignentem vel econtro, Matt 21[:44]: *Qui ceciderit* contra *lapidem.* [Dan. 2:34]: Hic *est lapis abscisus de monte sine manibus*, id est, de virgine absque virili opere. Hic *percussit* mundi regna. Tercio racione passiue seccionis quia lapis non efficitur angularis nisi per seccionem, sic nec Christus nisi per passionem, Psal. [117:22]: *Lapidem quem reprobauerunt* *edificantes*, etc.

¶ Item Christus comparatur leoni propter tria. Propter suam clemenciam quia prostratis parcit. Sic Christus humilibus et confitentibus. Secundo quia cauda sua[[2]](#footnote-2) vestigia delet. Sic Christus sua secreta vsque ad finale iudicium quando omnia erunt nuda et aperta. Tercio quia captiuos obruos repatri-

/fol. 326rb/

are permittit. Sic Christus contritos.

¶ Item Christus dicitur flos, Ysai. [11:1]: *Flos de radice eius ascendet*. Aliquando dicitur odor, [2] Cor. [2:14]: *Odorem noticie* manifestauit *per* filium quia per odorem. Aliquando rem cognoscimus quam non videmus. Ita per incarnacionem deueniemus in diuinitatis cognicionem. Aliquando dicitur splendor Heb. [1:3]: *Qui cum sit splendor glorie*. Aliquando dicitur verbum, Joan. 1[:1]:

¶ *In principio erat Verbum*. Videmus quod flos de arbore, odor de flore, splendor de lunie, verbum de mente, sine agente exterior procedant. Non igitur mirum si Christus de virgine sine semine virili processit.

¶ Diabolus proper diuersas proprietates diuersis animalium nomibus appellatur, videlicet, nomibus volucrum propter superbiam et elacionem. Nomibus bestiarum propter violenciam et oppressionem. Nomibus reptilium propter astuciam et decepcionem. Nomibus piscium propter luxuriam et effusionem.

¶ Exemplum de primo igitur dicitur auis secundum illud, [Matt. 13:4]: *Volucres celi comederunt.* Illud et specificato vocabulo dicitur *perdix* vt in Jer. [17:11]: Congregauit *que* *non peperit*. Item dicitur [Job 40:10]: *Behemoth*, id est, de belua, Psal. [73:19]: *Ne tradas* me cum *bestiis animas confitentes tibi.* Et specificato vocabulo dicitur leo. Vnde Apostolus [1 Pet. 5:8]: *Adversarius vester tamquam leo rugiens circuit.* Et dicitur lupus. Vnde in Joan. [10:12]: *Et rapit lupus.* Item dicitur serpens. Vnde Ysai. [27:1]: *In die illa visitabit Dominus super leuiathan sepentem.*

¶ Item dicitur coluber et draco. Item dicitur piscis vt in Tob. [6:2]: Qui voluit deuorasse *eum*.

¶ Et dicitur cetus grandis. Et in hiis omnibus dicitur Sathan, id est, aduersarius, dicitur Belial, id est, apostata siue preuaricator, vel absque iugo dicitur et diabolus, id est, criminator vel deorsum ruens.

1. emundat ] Lambeth, *corr.* emendet F 80. [↑](#footnote-ref-1)
2. sua ] *add.* ~~debet~~ F 80. [↑](#footnote-ref-2)